Polisie, boere en buurtwag vang rowers in Vrystaat | Netwerk24
Polisie, boere en buurtwag vang rowers in Vrystaat
Deur Charles Smith 11 Mei 2018 17:43
Goeie samewerking tussen die polisie, boere en die buurtwag van Bultfontein het daartoe bygedra dat vier vermeende rowers aangekeer is kort nadat daar by 'n plaashuis in die distrik ingebreek is.
Twee van die verdagtes is Donderdagaand laat in 'n skietery met die polisie gewond nadat die bestuurder van die gesteelde motor waarmee hulle toegeslaan het, aangekeer is.
Nóg 'n verdagte het homself oorgegee en 'n vyfde het te voet gevlug.
André van Rensburg, veiligheidskoördineerder van Vrystaat Landbou (VL) in die gebied, sê iemand het 'n verdagte voertuig omstreeks 21:30 langs 'n grondpad opgemerk. Hy het snuf in die neus gekry toe die bestuurder orent spring en wegjaag.
Die polisie is in kennis gestel en die man is in hegtenis geneem. Daar is vasgestel die motor is in Botshabelo gesteel. Die bestuurder het erken hy het vier mans afgelaai wat 'n kluis sou gaan haal wat vroeër uit 'n plaashuis gesteel is.
Ek het volle respek vir die polisie. Hulle lewer uitstaande werk hier.
"Die polisielede het saam met hom gery en by die oplaaipunt het die verdagtes skielik op hulle begin skiet. Hulle het teruggeskiet en een is in die rug en die ander een twee keer in die been gewond. 'n Derde man het homself oorgegee.
"Die polisie het my gebel en gesê daar is probleme. Hulle het my gevra of ons die paaie kon afsper om die voortvlugtige verdagte te probeer kry. Die beampte het gesê daar was 'n skietery en hulle kort hulp."
Van Rensburg sê hy het die landelike beveiligingsplan geaktiveer. Boere het gehelp om tot 02:00 die paaie te patrolleer. Hulle het geweet die voortvlugtige is gewapen, maar nie of hy gewond is nie.
Vrydagoggend is 'n vliegtuig en 'n mikroligtevliegtuig in die soektog ingespan. Die honde-eenheid het ook gehelp en meer as 200 boere van Bultfontein, Hertzogville en Hoopstad was betrokke om na die laaste verdagte te soek, maar teen laatmiddag was hy nog weg.
Van Rensburg sê die polisiebeamptes het uitstaande diens verrig. Die buurtwag het gehelp om die registrasie van die voertuig vinnig na te gaan en die boere het ook blitsvinnig gereageer.
"Ek het volle respek vir die polisie. Hulle lewer uitstaande werk hier. Hulle is baie professioneel en flink. Ons het 'n baie goeie verhouding. Ons ondersteun hulle en hulle ondersteun ons."